Qnet

Qnet Ltd, tidligere kjent som QuestNet, 'GoldQuest, og QI Limited, er et MLM-selskap med hovedkontor i Hongkong som ble etablert i 1998 av den malaysiske forretningsmannen Vijay Eswaran. Gjennom en hierarkisk forretningsmodell selger Qnet produkter for helse og velvære, og har i hovedsak hatt utbredelse i Asia og Afrika.

Grunnet anklager om pyramidespill er selskapet forbudt i flere land, blant annet Egypt, Saudi-Arabia og Kasakhstan. I India har en rekke deltakere begått selvmord etter å ha tapt penger på Qnet. Indisk politi har arrestert et stort antall personer som har vært sentrale i utbredelsen av konseptet, og har frosset hundrevis av kontoer brukt til pengetransaksjoner.

I Afrika har representanter for Qnet ved flere tilfeller blitt avslørt i å benytte menneskehandel for å skaffe seg inntekter. Selskapet har benektet deltakelse i eller kjennskap til slik virksomhet.

I Europa har Qnet hatt beskjeden utbredelse, men har blitt tatt opp som medlem i MLM-selskapenes interesseorganisasjoner i flere europeiske land.

Til tross for at Qnet ikke har nevneverdig aktivitet i Storbritannia har selskapet siden 2014 vært sponsor av den engelske fotballklubben Manchester City FC. Senere har selskapet også inngått avtale om sponsing av afrikanske kvalifiseringskamper til VM i fotball 2022. Tidligere har Qnet også vært hovedsponsor for tennisturneringen Qnet Open.

Referanser 

Pyramidespill
Nettverksselskaper
Manchester City
Hongkongkinesiske selskaper‎
Selskaper etablert i 1998